Vysoká škola zdravotníctva a sociálnej práce sv. Alžbety v Bratislave

Vysoká škola zdravotníctva a sociálnej práce sv. Alžbety v Bratislave, n.o., skratka VŠZaSP, je slovenská súkromná vysoká škola so sídlom v Bratislave, ktorá bola oficiálne založená uznesením vlády SR č. 891/2003 z 24. septembra 2003. Jej zakladateľom je Vladimír Krčméry, ktorý bol jej rektorom do októbra 2013.

Rektorom je od 15. marca 2017 znovu prof. Vladimír Krčméry. Predtým bol rektorom od 31. októbra 2013 Marián Karvaj.

Jej právna forma je neziskovou organizáciou (n.o.) a jej IČO je 31821979. Hlási sa k tradícii kresťanského humanizmu a kresťanskej etiky.

Súčasný stav 
V akademickom roku 2013/2014 študuje na VŠZaSP spolu 9 066 študentov (okrem doktorandského štúdia), z toho 2 001 v dennej a 7 065 v externej forme štúdia. Počet doktorandov je 9 v dennej a 247 v externej forme štúdia.

Organizačná štruktúra 
Vysokú školu tvorí de iure jedna tzv. fiktívna fakulta. Reálne sa člení na 10 katedier:
 Katedra ošetrovateľstva
 Katedra sociológie
 Katedra misiológie
 Katedra psychológie
 Katedra sociálnej práce
 Katedra verejného zdravotníctva
 Katedra ekonomiky a manažmentu v zdravotníctve
 Katedra tropického zdravotníctva
 Katedra teoretických disciplín, laboratórnych vyšetrovacích metód a zubnej techniky
 Katedra prenatálnej a perinatálnej psychológie, medicíny a sociálnych vied

VŠZaSP prevádzkuje detašované pracoviská (ústavy) v mestách Žilina (dva ústavy), Košice, Rožňava, Piešťany, Michalovce, Banská Bystrica, Bardejov, Trstená, Spišská Nová Ves, Partizánske, Skalica, Příbram (Česko), Praha (Česko) a Báčsky Petrovec (Srbsko). V rámci vysokej školy v Bratislave fungujú štyri inštitúty (Inštitút misijnej práce a tropického zdravotníctva bl. Jána Pavla II., Inštitút sociálnych vied a zdravotníctva bl. Pavla Petra Gojdiča, Inštitút zdravotníctva a sociálnej práce sv. Ladislava a Postgraduálny inštitút).

Zahraničné vzťahy 
Vysoká škola participuje na humanitárnych projektoch v zahraničí (Afrika, Haiti, Ukrajina)
 V rámci výskumnej činnosti a spoločných študijných programov škola spolupracuje s University of Scranton (Spojené štáty), Katolíckou univerzitou Nairobi, International University Hamburg (Nemecko), Jihočeskou univerzitou (Česko), Khemarak University (Kambodža), Diakoneteuniversität Oslo (Nórsko).

Poznámky

Referencie

Externé odkazy 
 Oficiálna stránka školy
 Škola v registri neziskových organizácii
 Škola v databáze FinStat

 
Súkromné vysoké školy na Slovensku